Хасан Адемов: Социалният пакет не натоварва бюджета - Новини - econ.bg
Хасан Адемов: Социалният пакет не натоварва бюджета 0
По думите на социалния министър трябва да се обръща внимание и на бизнеса
Възможни са еднократни енергийни помощи за пенсионерите
От 1 юли ще бъдат вдигнати обезщетенията за отглеждане на деца от 1 до 2 години. Те ще нараснат на 310 лв. Това съобщи в ефира на "Нова телевизия" министърът на труда и социалната политика Хасан Адемов. По думите му профилът на това правителство "не е профил на правителство, което да раздава готовите пари".
"Социалният пакет цели да подобри животът у нас. С този пакет не се натоварва бюджета на страната", смята министърът.
Адемов каза още, че се търсят възможности за подпомагане на първолаците през тази година. "Възможностите на този етап е помощта за децата да се увеличи на 250 лв.", поясни той и добави, че тези помощи, както и енергийните, ще бъдат заделени от бюджета на социалното министерство.
"В условия на криза е най-важно да се подпомогнат предприемчивите. Ако непрекъснато се увеличават помощите за социално слабите, а не се обръща внимание на бизнеса, няма да има икономически растеж", добави обаче министърът.
Според него държавата не трябва да притиска предприемчивите българи и да ги остави да се справят сами. По думите му страната трябва да се грижи единствено за тези, които наистина не могат да се справят с живота.
Той обаче е категоричен, че помощи ще се получават само срещу образование. По думите му идеята е да направим нещо за огромната част от хората, които са необразовани и неквалифицирани, каза той. По думите му най-големият проблем на програмите за временна заетост е, че те не генерират растеж.
"Затова тези пари трябва да бъдат насочени към преквалификация”, смята той. Така ще имаме по-конкурентна икономика.
Относно пазара на труда Адемов заяви, че всичко, което може да се направи, е свързано с финансов ресурс, който обаче за тази година е изразходван. "Финансовият ресурс за тази година е изхарчен", каза той.
Цъка и друга бомба – тази на енергийно бедните. По тази тема той каза, че с увеличаване на коефициента се разширява достъпът до енергийното подпомагане. "270 хиляди лица и семейства ще имат възможност за енергийно подпомагане”, каза министърът.
По отношение на пенсионната реформа Хасан Адемов заяви, че мерките в тази посока ще бъдат огледани изключително внимателно. "Няма конкретно решение към момента", поясни социалният министър и уточни, че до началото на обсъждането на следващата бюджетна година ще бъде взето решение по въпроса.
социална политика образование Хасан Адемов